Spelers 'n pluimpie vir VS | Netwerk24
Spelers 'n pluimpie vir VS
11 Oktober 2018 06:01
Rianette Kemp van die Hoërskool Jim Fouché het die afgelope vakansie tydens die Suid-Afrikaanse o.17-pluimbalkampioenskapsbyeenkoms in Durban die vroue-dubbelspeltitel saam met haar spanmaat van Kaapstad, Surika Snyman, gewen.
Ook in die gemengde dubbelspel saam met Marnus van der Walt, het sy goed gevaar voordat hulle in die eindstryd die knie moes buig.
Soos gewoonlik het die jong Vrystaters behoorlik die medaljes ingeryg.
Benewens Rianette se goud en silwer, het Megan de Beer goud gewen in die enkelspel asook brons in die dubbelspel.
Nadine Naude en Inette Kotze, wat vroeër vanjaar die Suid-Afrikaanse o.15-dubbelspeltitel gewen het, het op dié byeenkoms ook goud gewen.
Al drie die Vrystaat se o.17-seuns, Caden Kakora, Marnus en Johann Oberholzer het medaljes huis toe gebring.
Johan Kleingeld, afrigter van Vrystaat Pluimbal, sê die balans tussen die enkel- en dubbelspelspelers in die Vrystaat is 'n groot voordeel in die spankompetisie en die span het die kompetisie oorheers.
Hulle het in vyf wedstryde, insluitend die eindstryd, almal met 8 - 0 gewen en slegs een punt afgestaan in die halfeindstryd teen Noord-Kaap wat met 7 - 1 afgeransel is. Die Vrystaat se B-span het vierde in die kompetisie geëindig.
Kleingeld sê wat die prestasie van die span versterk, is dat al die spelers in die A- en B-spanne volgende jaar steeds o.17 is en hulle eintlik deelneem teen spelers wat ouer is as hulle.